Éterický olej

Éterický olej (iné názvy: silica, prchavý olej, esenciálny olej, aromatický olej, vonný olej) je prchavá kvapalina rastlinného pôvodu s charakteristickou vôňou. Jedná sa o vysoko koncentrované výťažky z rastliny, využívané napríklad v aromaterapii, kozmetickom priemysle, alebo pri masáži. 

 Vlastnosti 
Prívlastok éterický znamená, že na rozdiel od bežných rastlinných olejov (slnečnicový olej, repkový olej, palmový olej a pod.) sú éterické oleje prchavé a na vzduchu sa bezo zvyšku odparia. Nie sú to teda pravé oleje (kvapalné lipidy) ale zmesi rôznych lipofilných sekundárnych metabolitov rastlín.

 Zloženie 
Z chemického hľadiska sú éterické oleje heterogénne zmesi lipofilných látok, najmä terpénov, ktoré pozostávajú z izoprénových podjednotiek. Ich pachové vlastnosti, biologické a farmakologické účinky spočívajú v aktivite rôznych skupín zložiek, ako sú monoterpény, monoterpenoly, monoterpénketóny, seskviterpény, seskviterpenoly, seskviterpénketóny, estery, aldehydy, fenoly, fenylestery a pod.

 Výroba 
 Suroviny 
Na výrobu éterických olejov sa používajú rôzne čerstvé alebo sušené časti rastlín, ako sú kvety, listy (vňať, vetvičky), drevo, kôra, koreň alebo podzemok, semená, šupky semien a plodov.  Využívajú sa mnohé rastlinné druhy. (Pozri Zoznam éterických olejov.)

 Postup 
Éterické oleje sa tradične vyrábali zo základnej rastlinnej masy
 lisovaním rastlín alebo ich častí (pomarančový olej, citrónový olej),
 vyvarením  rastlín, ich častí alebo rastlinných výlučkov či extraktov vo vode (čajovníkový olej),
 destiláciou (dnes sa používa najmä destilácia vodnou parou).

 Použitie 
Éterické oleje sa pre svoje aromatické či farmakologické vlastnosti používajú v kozmetike na výrobu parfumov, v aromaterapii, do vonných produktov (zápalné tyčinky, suché ozdoby), na aromatizovanie potravín a nápojov ale aj vo farmaceutickom priemysle na prípravu liečiv.

 Bezpečnosť a toxicita 
Éterické oleje z niektorých rastlín môžu byť pre človeka nebezpečné v koncentrovanom alebo aj zriedenom stave pre svoje farmakologické účinky.

Zvýšenú pozornosť treba venovať pri deťoch. Vždy by sa malo dodržiavať vekové obmedzenia a konzultovať použitie éterických olejov u detí mladších ako 2 roky s odborníkom. Aplikácia zriedených éterických olejov a dodržiavanie bezpečnostných pokynov môže zabezpečiť, že aromaterapia bude pre deti prospešná a bezpečná.

 Silice 

Medzi známe oleje patria napríklad
 angelikový olej
 anízový olej
 bazalkový olej
 bergamotový olej
 borievkový olej
 cédrový olej
 citrónový olej
 cyprusový olej
 čajovníkový olej
 estragónový olej eukalyptový olej
 feniklový olej
 gáfrový olej
 kajeputový olej
 klinčekový olej
 mätový olej
 myrhový olej
 niaouli
 oregánový olej
 petržlenový olej rascový olej
 rozmarínový olej
 saturejkový olej
 šalviový olej
 škoricový olej
 tymiánový olej
 yzopový olej
 olej muškátového orieška

 Referencie 


Kategória:Rastlinné oleje
Kategória:Aromaterapia
Kategória:Kozmetika
Kategória:Voňavkárstvo
Kategória:Potravinárstvo